b"\n_START_ARTICLE_\nReceptor Sigma-1\n_START_SECTION_\nEstructura i localitzaci\xc3\xb3\n_START_PARAGRAPH_\nLa clonaci\xc3\xb3 del\xc2\xa0\xcf\x83\xe2\x82\x81R\xc2\xa0va permetre identificar una prote\xc3\xafna, codificada pel\xc2\xa0gen SIGMAR1, de massa molecular 24kDa i composta per 223 amino\xc3\xa0cids. La seq\xc3\xbc\xc3\xa8ncia del receptor\xc2\xa0\xcf\x83\xe2\x82\x81 no presenta homologia amb cap prote\xc3\xafna de mam\xc3\xadfer i curiosament, la prote\xc3\xafna m\xc3\xa9s propera, amb un 30% \xc2\xa0d\xe2\x80\x99identitat i un 69% de similitud,\xc2\xa0\xc3\xa9s l'esterol C8-C7 isomerasa del llevat._NEWLINE_El receptor \xcf\x83\xe2\x82\x81 est\xc3\xa0 ancorat al reticle endoplasm\xc3\xa0tic i, en menor proporci\xc3\xb3, a les membranes plasm\xc3\xa0tiques. Tal com es descriu posteriorment, aquesta localitzaci\xc3\xb3 el permet actuar com a xaperona de diferents prote\xc3\xafnes del reticle, especialment en les regions en contacte amb el mitocondri (MAM) o b\xc3\xa9 traslocar-se a la membrana plasm\xc3\xa0tica, per tal de regular diverses cinases, canals i\xc3\xb2nics i receptors acoblats a prote\xc3\xafnes G. El receptor es troba en clusters molt condensats i enriquits amb colesterol i altres subst\xc3\xa0ncies lip\xc3\xaddiques, tant en la membrana com al reticle._NEWLINE_L'estructura del receptor \xcf\x83\xe2\x82\x81 es va postular en base a estudis d'immunohistoqu\xc3\xadmica i mutag\xc3\xa8nesi, ja que no se'n coneix cap estructura cristalina. Es postula que presenta dos dominis transmembrana\xc2\xa0amb els fragments N-terminal i C-terminals a la part del lumen del reticle endoplasm\xc3\xa0tic i un loop citos\xc3\xb2lic (residus Leu30 a Gln 80). En l'extrem C\xe2\x80\x93terminal es troben els llocs d\xe2\x80\x99uni\xc3\xb3 a lligands i a les prote\xc3\xafnes amb les quals el \xcf\x83\xe2\x82\x81R interactua, \xc3\xa9s a dir, el domini xaperona. En el fragment C-terminal tamb\xc3\xa9 es troba una regi\xc3\xb3 d\xe2\x80\x99uni\xc3\xb3 a la membrana\xc2\xa0 i dues regions que presenten gran homologia amb les regions que s\xe2\x80\x99uneixen al colesterol en les esterol isomerases, anomenades regions \xe2\x80\x9csterol-binding-domain like (SBDL)\xe2\x80\x9d. Aquestes zones d'elevada hidrofobicitat expliquen que la majoria dels lligands del receptor \xcf\x83\xe2\x82\x81 presenten propietats hidr\xc3\xb2fobiques o amfip\xc3\xa0tiques. Estudis de mutag\xc3\xa8nesi han indicat que els amino\xc3\xa0cids Asp126 i Glu172 s\xc3\xb3n claus per a la uni\xc3\xb3 de l'haloperidol, un dels lligands prototip del receptor \xcf\x83\xe2\x82\x81 i per tant formen part del seu lloc d\xe2\x80\x99uni\xc3\xb3. Aquests estudis s\xe2\x80\x99han utilitzat en la generaci\xc3\xb3 d\xe2\x80\x99alguns models tridimensionals d\xe2\x80\x99homologia per a l\xe2\x80\x99estructura del receptor \xcf\x83\xe2\x82\x81._NEWLINE_Aquest receptor es troba \xc3\xa0mpliament repartit per \xc3\xb2rgans perif\xc3\xa8rics del sistema nervi\xc3\xb3s central involucrats en la mem\xc3\xb2ria, les emocions i les funcions tant motores com sensitives. Concretament, es troba en les capes superficials de la banya dorsal, la subst\xc3\xa0ncia grisa periaqueductal, el locus coeruleus i la medul\xc2\xb7la rostroventral.\n_START_SECTION_\nRatol\xc3\xad knockout\n_START_PARAGRAPH_\nEl 2009 es va desenvolupar un ratol\xc3\xad knockout pel receptor \xcf\x83\xe2\x82\x81, que curiosament no va mostrar un fenotip obvi. Aquest model va mostrar que l'agonista \xcf\x83\xe2\x82\x81 (+)-SKF-10,047 no produ\xc3\xafa la resposta locomotora que indueix en pres\xc3\xa8ncia del receptor. El ratol\xc3\xad knockout tamb\xc3\xa9 va ser clau per mostrar la implicaci\xc3\xb3 del \xcf\x83\xe2\x82\x81R en dolor. Mentre que les respostes a est\xc3\xadmuls mec\xc3\xa0nics o t\xc3\xa8rmics s\xc3\xb3n iguals que en els ratolins wild-type, els ratolins knockout mostren molta m\xc3\xa9s resist\xc3\xa8ncia al dolor quan la hipersensitivitat entra en joc. Els ratolins mostren una remarcable reducci\xc3\xb3 de la hipersensitivitat mec\xc3\xa0nica indu\xc3\xafda per capsaicina, del dolor indu\xc3\xaft per formalina, de la hipersensibilitat indu\xc3\xafda per la lligadura parcial del nervi ci\xc3\xa0tic o del dolor indu\xc3\xaft per paclitaxel.\n_START_SECTION_\nRellevancia cl\xc3\xadnica\n_START_PARAGRAPH_\nPel fet de tenir un ampli espectre d'efectes modulatoris en el sistema nervi\xc3\xb3s central, hi ha un gran nombre d'aplicacions terap\xc3\xa8utiques de f\xc3\xa0rmacs que poden interaccionar amb aquest receptor. En realitat, els lligands del \xcf\x83\xe2\x82\x81R no tenen cap efecte en si, sin\xc3\xb3 que modulen la senyalitzaci\xc3\xb3 de diferents vies que s\xe2\x80\x99activen sota situacions patol\xc3\xb2giques. \xc3\x89s per aix\xc3\xb2 que es postulen pel tractament de malalties._NEWLINE_Als anys 90, diferents compostos van arribar a la Fase Cl\xc3\xadnica II pel tractament de trastorns neuropsiqui\xc3\xa0trics, per\xc3\xb2 cap d'ells va superar la fase III. Per exemple es poden comentar els casos de la igmesina o la siramesina, que van \xc3\xa9sser estudiades per tractaments de trastorns depressius o d'ansietat i fins i tot per esquizofr\xc3\xa8nia, per\xc3\xb2 que van haver de ser deixats de banda perqu\xc3\xa8 o tenien poca selectivitat o tenien m\xc3\xa9s afinitat pel \xcf\x832 que pel \xcf\x83\xe2\x82\x81. _NEWLINE_Actualment hi ha tres lligands de l'\xcf\x83\xe2\x82\x81 en fase cl\xc3\xadnica, un d'antagonista i dos d'agonistes. La cutamesina va entrar a la Fase Cl\xc3\xadnica II per al tractament de la depressi\xc3\xb3 i per la recuperaci\xc3\xb3 despr\xc3\xa9s d'un accident cerebrovascular, i l'Anavex 2-73, est\xc3\xa0 essent explorat com a neuroprotector pel tractament de l'Alzheimer. Pel que fa als antagonistes, el compost E-52862 (S1RA) est\xc3\xa0 sent explorat en Fase Cl\xc3\xadnica II per al tractament de diversos tipus de dolor neurop\xc3\xa0tic._NEWLINE_A nivell precl\xc3\xadcinic, alguns agonistes del \xcf\x83\xe2\x82\x81R van sent explorats pel tractament d'altres trastorns del sistema nervi\xc3\xb3s central, fins i tot per l'esclerosis lateral amiotr\xc3\xb2fica, des que s'ha trobat que la funci\xc3\xb3 motora i la superviv\xc3\xa8ncia milloren en rates amb aquesta malaltia despr\xc3\xa9s del tractament amb PRE-084. Tamb\xc3\xa9 altres camps com el de la cardioprotecci\xc3\xb3 han estat suggerits recentment._NEWLINE_De tota manera, encara no se sap, a causa de la gran varietat de potencials usos terap\xc3\xa8utics, si el tractament amb un lligand del \xcf\x83\xe2\x82\x81R en particular (agonista o antagonista) podria ser contraindicat en pacients que pateixen altres patologies coexistens. Aquest \xc3\xa9s sempre un tema important quan les mol\xc3\xa8cules que intervenen en un nou mecanisme d'acci\xc3\xb3 estan a punt de ser implantades per l'aplicaci\xc3\xb3 cl\xc3\xadnica."